text: Ny sønderjysk olieboring
  06 december 2011 kl. 09.55
  Trods adskillige boringer gennem flere år i den sønderjyske undergrund er drømmen om at finde olie langtfra opgivet.
  Det polske olie- og gasselskab PGNIG har sat boret i Mogens Dalls mark i Bovrup sydøst for Aabenraa. Foreløbig er selskabet kommet 300 meter ned i undergrunden. Målet er tre kilometer.
  Seismiske undersøgelser giver håb om, at den sønderjyske undergrund rummer 30 millioner tønder olie og et par milliarder kubikmeter naturgas.
  Det polske selskab og den danske partner, statsselskabet Nordsøenheden, regner med at få ny viden om indholdet af undergrunden i begyndelsen af det nye år, når boret er kommet tre kilometer ned.
  Den sønderjyske undergrund har samme struktur, så hvis der er olie ét sted, vil der også være det andre steder.
  Investeringen i boringer er på et tocifret millionbeløb, men en mulig gevinst beløber sig til milliarder af kroner.
  Landmanden skal ikke regne med den store gevinst, da han kun har ejendomsretten til pløjelaget.
  